**Habbo** (aiemmin **Habbo Hotel**) on Sulake Oy:n luoma verkkoselaimella käytettävä yli 13-vuotiaille suunnattu graafinen chat-tyylinen verkkoyhteisö, joka on puettu hotellin muotoon. Pelissä liikutaan omalla virtuaalihahmolla (avatarilla) ympäri pelimaailmana toimivaa hotellia ja keskustellaan muiden käyttäjien kanssa. 

Sivuston alkuperäinen logo
Hotellit ovat kielikohtaisia, ja niitä oli yhdeksän kappaletta vuonna 2020, joissa on käyttäjiä 150 maasta. Palvelu saavutti yli 200 miljoonaa rekisteröityä avataria tammikuussa 2011. Palvelun peruskäyttö on ilmaista. Käyttäjistä 80–90 % eivät käytä rahaa virtuaalihuonekalujen ostoon ja loput käyttävät Habboon keskimäärin noin 10 euroa kuukaudessa (vuonna 2009).

Habbo-hotelleissa oli aiemmin aukioloajat, jolloin hotelli oli suljettu öisin. Aukioloajat kumottiin huhtikuussa 2017.

Kevättalvella 2007 tulivat voimaan uudet käyttäjäehdot ja säännöt, joiden mukaan alaikäraja ilman vanhempien valvontaa on kymmenen vuotta. Suosituksena kuitenkin on, että alle 13-vuotiaat käyttäisivät palvelua ainoastaan vanhemman seurassa. Nykyään palvelun alaikäraja on 13 vuotta.

Vuoden 2013 helmikuussa Elisa ilmoitti ostaneensa lähes kokonaan Habboa kehittävän Sulake Corporationin osakekannan.

Pelaaminen
----------

Habbo on hyvin laaja, ja se sisälsi ennen useita julkisia tiloja, joita käyttäjät eivät voineet muokata. Kuvassa Malja Bar.
Kuvassa on Habbon vanha etusivu.
Habbon pelaamisessa tärkein ominaisuus on itse hotelli, johon päästäkseen käyttäjän koneella täytyy olla Flash Player -selainlaajennus. Internet-sivuille kirjautuneet käyttäjät pääsevät ponnahdusikkunan kautta sisälle hotelliin, tätä ikkunaa kutsutaan arkikielessä *hotelli-ikkunaksi*. Tässä näytössä jäsenet voivat ottaa yhteyttä kavereihinsa *messengerin* kautta, joka on käytössä kaikkialla hotellissa. *Navigaattorilla* käyttäjät pystyvät siirtymään eri huoneisiin. Alun perin viestintä toteutettiin *kultakalastimen* kautta, mutta se korvattiin myöhemmin messengerillä ja minimail-palvelulla.

Aiemmin Habbo käytti Shockwave-tekniikkaa, mutta vuonna 2009 palvelu uudistui mittavasti, minkä johdosta siirryttiin kokonaan Flash Playeriin.

### Julkiset tilat

Julkiset tilat ovat huoneita, jotka ovat kaikkien käyttäjien saatavilla. Julkisissa tiloissa on muun muassa ravintoloita, elokuvateattereita ja tanssiklubeja. Useimmat julkiset tilat sisälsivät automaattisen robotin (*botin)*, joka huutaa etukäteen tallennettuja viestejä ja voi antaa käyttäjille juomia ja elintarvikkeita. Julkiset tilat on suunnitellut Habbon ylläpito, eivätkä käyttäjät voi muokata niitä.

Jotkin julkiset tilat sisälsivät ennen erilaisia Habbo-pelejä. Tällaisia pelejä olivat *Peelopaalu*, *Pellehypyt*, *BattleBall* ja *SnowStorm*. BattleBall-pelissä joukkueet yrittivät kengurupallolla hyppien värjätä pelialuetta niin paljon omalla värillään kuin annetussa ajassa ehtivät. SnowStorm oli kuin kolmannen persoonan ammuntapeli: pelaajat heittelivät lumipalloja toisiinsa saaden pisteitä. Kaksi julkista tilaa sisälsivät uima-altaita, joissa pystyi pelaamaan peelopaalua ja hyppiä pellehyppyjä. Peelopaalun ideana oli yrittää tiputtaa toinen vedessä olevalta paalulta painamalla eri näppäimiä. Pellehypyt oli yksinpeli, jossa käyttäjät hyppäsivät hyppytornista ja tekivät erilaisia temppuja. Lopuksi muut käyttäjät pystyivät arvioimaan hyppääjien suorituksia. Kun Habbo päivittyi uuteen versioonsa, suurin osa vanhoista peleistä poistettiin, mutta SnowStorm palasi kuitenkin myöhemmin takaisin. Nykyään palveluun on luotu uusia pelejä, joista osa muistuttaa vanhoja. Näitä pelejä ovat muun muassa *Battle Banzai* ja *Freeze*. Battle Banzaissa pelaajat yrittävät vieterituolilla pomppimalla saada lukittua laattoja oman joukkueensa värillä ja Freeze:ssä heittää muita pelaajia lumipallolla.

Kesäkuussa 2011 Sulake ilmoitti poistavansa perinteiset ylläpidon luomat julkiset tilat ja korvaavansa ne uusilla käyttäjien suunnittelemilla huoneilla. Syynä tähän oli ilmeisesti se, että palvelu haluaa tuoda esille käyttäjien luomaa materiaalia. Vuonna 2012 pari julkista tilaa palasi ilman Hubu-virtuaalibussia ja Alppimajan kanssa käyttäjien pyynnöstä. 23. helmikuuta 2015 Habbo lanseerasi liudan uusia julkisia tiloja ensin Suomeen, joita olivat muun muassa Hotellin aula, Pelihalli, Kahvila ja NX-Klubi.

Puistossa käyttäjät olivat voineet jutella EOPH:n koulutettujen ammattilaisten kanssa Hubu-virtuaalibussissa. Mahdollisuus kuitenkin poistui 13. huhtikuuta 2012. Hubu-bussissa keskusteleminen oli ollut mahdollista vuodesta 2002. Hubu-bussi *ehyt.fi*.  [vanhentunut linkki]Hubun kaltainen bussi palasi Habboon yksityishuoneen muodossa tammikuussa 2015. Bussin toiminnasta vastaa EHYT ry. Aikaisemmin palvelussa toimi myös nykyään Pelastakaa Lapset Ry:n alla oleva Netari. Se poistui keväällä 2012 mutta palasi jälleen syyskuussa 2013.

### Yksityishuoneet

Yksityishuoneet ovat käyttäjien omistamia huoneita, joita voi muokata loputtomiin erilaisin tavaroin, tapetein ja lattioin. Käyttäjä voi myös itse valita huoneen mallin ja huoneeseen mahtuvien hahmojen lukumäärän. Huone voidaan suojata salasanalla tai lukita ovikellolla, jolloin omistaja itse saa päättää keitä huoneeseen päästää. Monet käyttäjät ovat luoneet omia pelejä huoneisiinsa. Käyttäjä voi ostaa huoneeseensa oman lemmikkieläimen, jonka kanssa voi olla vuorovaikutuksessa. Lemmikkiä voi kouluttaa ja se tottelee tiettyjä komentoja.

### Valuutta

Palvelussa on käytössä maksullisia Habbo-kolikoita.

Habbo-kolikoilla voi muun muassa ostaa tavaroita, sisustaa oman huoneen ja perustaa ryhmiä. Habbo-kolikoita voi tilata internetissä verkkomaksulla, tilata matkapuhelimella (tekstiviestitse tai soittamalla Habbo-maksupalveluun) tai ostamalla Habbo-setelin esimerkiksi R-kioskilta tai Suomalaisesta Kirjakaupasta. Habbo-seteleitä on ollut myynnissä myös Tiimareissa sekä Postin myyntipisteissä. Habbo-seteleitä on kahden hintaisia, viiden ja kymmenen euron seteleitä.. Myös kahden euron Habbo-seteleitä on ollut myynnissä. Ostotavasta riippuen yhden kolikon hinnaksi muodostuu 16–19 senttiä. Ostettuja kolikoita voi vaihtaa toisten käyttäjien kanssa ostamalla niillä ensin Kolesetin, jonka voi vaihtaa toiselle hahmolle normaalisti vaihtomaatilla. Kolesetin saa tarvittaessa palautettua takaisin Habbo-kolikoksi.

Habbo-kolikoilla käyttäjät pystyvät liittymään myös kuukausimaksulliseen Habbo Clubiin (HC), jonka jäsenet saavat erilaisia etuja, kuten laajemman asuvalikoiman ja kuukausittaisen klubilahjan.   VIP Club oli pitkälti paljon samanlainen kuin Habbo Club, mutta se maksoi enemmän ja siihen liittyneet saivat muun muassa enemmän asuja ja laajemman kaverilistan. Aikanaan vuoden 2013 tammikuussa Habbo Club palasi uudistettuna takaisin tuoden mm. uudet kuukausilahjat. Samalla VIP Club poistui lopullisesti.

Pikselit otettiin käyttöön joulukuussa 2008. Toisin kuin Habbo-kolikot, pikselit eivät ole yhteydessä oikeaan rahaan eikä niitä voi vaihtaa missään muodossa. Käyttäjälle myönnetään pikseleitä, kun hän täyttää erilaisia ehtoja (ansaitsee erilaisia merkkejä, kirjautuu Habboon joka päivä ym.) Pikseleillä käyttäjä voi ostaa käyttöönsä erilaisia hahmo- ja huone-efektejä, ostaa ajoittain myytäviä Pikselikeriksiä sekä joitain tavarasarjoja. Habbossa on satunnaisesti väliaikaisia kampanjavaluuttoja, esim. simpukat, timantit ja lumihiutaleet. Ne ovat käytössä vain tietyn ajan. Niillä voi ostaa tavaroita Kaupasta. Pikselit poistuivat Habbosta kesäkuussa 2012.

Helmikuussa 2013 Sulake esitteli pikselien korvaajan, ducketit. Käytännössä nämä eroavat pikseleistä vain sillä että niillä vuokrataan tavaraa tietyksi ajaksi eikä niitä voi saada kuin rajallisen määrän kerrallaan. Ducketit ovat alokkaille suunnattu valuutta, eikä se liity mitenkään kampanjavaluuttaan. Ducketit myös mahdollistavat laina-asusteiden oston Habbossa.

### Valvonta

Palvelua valvovat henkilöt, joita kutsutaan moderaattoreiksi. Moderaattorit auttavat käyttäjiä ja varoittavat huonosta käytöksestä. Heillä on myös oikeus estää käyttäjän pääsy palveluun eli antaa porttikielto, joka estää käyttäjän pääsyn virtuaalihotelliin. Moderaattoreilla on tiedoissaan Habbo Staff -merkki, joka näkyy hahmon infopaneelista hahmon ollessa valittuna. Moderaattoreiden nimimerkit olivat ennen muotoa "MOD-(nimimerkki)". Nykyään Habboa valvoo muiden töidensä ohella staffit. Heillä on myös lukuoikeus chatlogiin, johon tallentuvat kaikki hotellissa käydyt keskustelut. Kaikki moderaattorit ovat töissä Sulakkeella.
Vuoden 2011 helmikuussa moderointi ulkoistettiin ja se otettiin pois käytöstä suurimassa osassa Habboa huhtikuussa 2013. MOD-etuliite otettiin myös pois käytöstä jolloin myös moderaattorit vaihtuivat.

Kiroilu ei ole hotellissa suotavaa ja kieltoa valvotaan automaattisesti kirosanasuodattimen avulla. Suodatin korvaa tunnetut kirosanat, seksiin liittyvät ja rasistiset sanat sekä puhelinnumeroiksi tai sähköpostiosoitteiksi tunnistetut merkkijonot höpö-sanalla Suodatinta on kritisoitu tavallisten sanojenkin suodattamisesta: se suodattaa esimerkiksi sanat mese ja salasana.

Vuonna 2007 tehdyn uudistuksen myötä yli 13-vuotiaat käyttäjät voivat päättää onko kirosanasuodatin päällä. Vaikka suodatin ei olisikaan päällä, pitkät numerosarjat korvataan kuitenkin edelleen höpö-sanalla. Nykyisin Habbossa saa kiroilla, mutta asiattomasta käytöksestä voi yhä saada porttikiellon palveluun.

Aikaisemmin Habboa valvoivat myös vapaaehtoiset ja aktiiviset kävijät, jotka eivät olleet palkattuja. Aluksi näitä käyttäjiä kutsuttiin nimellä Hobba ja myöhemmin Habbo -ketjun yhtenäistymisen seurauksena nimellä Habbo-opas. Myöhemmin vapaaehtoisten valvojien lisäksi hankittiin palkattuja valvojia, jotka toimivat yhdessä vapaaehtoisen kanssa, kunnes 6. syyskuuta 2005 Sulake päätti, että vapaaehtoistyövoimasta tuli liikaa rasitetta ylläpidolle, ja sen seurauksena valvontaa suorittavat enää moderaattorit. Kesällä 2012 Sulake esitteli Habbo Suojelijat (englanniksi Guardianit) jotka käsittelevät rajatuilla oikeuksilla kiusaamistapauksia moderaattorien rinnalla. Vuonna 2014 Sulake esitteli Lähettiläät, joilla on julkisiin tiloihin rajoittuva hiljennys-, varoitus- ja estotyökalu.

Yhteisö
-------

Monet toimet ja toiminnot olivat aiemmin käytettävissä Habbon verkkosivuilla, eivät hotellin sisällä. Nykyään suurin osa toiminnoista (kuten uutisointi ja tapahtumat) sitä vastoin tapahtuu hotellissa. Siitä huolimatta muun muassa käyttäjätunnuksen asetukset ovat edelleen Habbon etusivulla. Verkkosivuston Yhteisö-osiota päivitetään jatkuvasti lisäämällä erilaisia uutisia ja ilmoituksia kilpailuista. Ennen myös Suosituimmat huoneet, ryhmät ja tägit löytyivät esimerkiksi hotellin verkkosivuilta. Sivustosta on nähty yli viisi erilaista versiota. Ennen vuotta 2006 käyttäjät kirjautuivat suoraan hotelliin, kun nykyään hotelliin kirjaudutaan sisään verkkosivujen kautta. Internet-sivulla on muun muassa tietoa käyttäjän kavereista, ryhmistä ja huoneista.

Käyttäjillä on mahdollisuus suunnitella oman sivunsa, jonne voi laittaa esimerkiksi tietoa itsestään. Puhekielessä tätä ominaisuutta kutsutaan nimellä *Habbo Home* tai *Oma sivu*. Käyttäjät voivat laittaa sivuilleen erilaisia elementtejä, kuten tarroja, muistilappuja, taustakuvia ja vimpaimia.. Sittemmin vuoden 2012 pedofiiliskandaalin jälkeen palvelun joitakin web-ominaisuuksia on karsittu, kuten esimerkiksi ryhmäfoorumit, vieraskirjat hahmojen sivuilla ja muistilaput. 

Habbolla on myös maailmanlaajuisesti useita fanisivuja jotka uutisoivat Habbon tapahtumista ja järjestävät itsekin erilaisia kilpailuja hotelleissa joista on mahdollisuus voittaa erilaisia palkintoja. Fanisivut ovat vapaaehtoisia eivätkä he saa mitään erillistä korvausta siitä. Aikaisemmin Habbossa oli käytössä viralliset ja epäviralliset fanisivut josta on kuitenkin myöhemmin luovuttu. 

Habbossa on nähty myös monia julkisuuden henkilöitä jotka tunnistaa Julkkisvierailija-merkistä. Näitä ovat esimerkiksi Duudsonit, Nanna Susi, Jamie Woon ja Reckless Love.

Ryhmät ovat erilaisia yhteisöjä, joihin käyttäjät voivat liittyä. Ne ovat ulkomuodoltaan hyvin samanlaisia kuin käyttäjien omat sivut. Liittyminen ryhmiin on maksutonta, mutta oman ryhmän perustaminen maksaa kymmenen Habbo-kolikkoa. Ryhmän ylläpitäjä, ja omistaja voi muuttaa ryhmän merkkiä, suunnitella ryhmäsivua ja antaa ylläpito-oikeuksia sen jäsenille. Ryhmän perustaja voi edellä mainittujen ominaisuuksien lisäksi muuttaa ryhmän asetuksia kuten ryhmän URL-osoitetta, kuvausta ja päättää ketkä pääsevät ryhmään. Syksyllä 2011 tuli mittavia uudistuksia ryhmiin. Nykyään ryhmät eivät esiinny sivuina Habbon sivuilla, vaan toimivat nyt hotellin sisällä. Uusien uudistusten myötä käyttäjille tuli mahdollisuus luoda ryhmälleen huone ja ostaa erilaisia tavaroita ryhmien tekoon. Uusien ryhmien luonti on mahdollista Habbo Club -jäsenille, entisille VIP-jäsenille. Habbo Clubin jäsenet voivat liittyä 100 ryhmään, mutta ilmaiseksi pelaavat käyttäjät voivat liittyä enää ainoastaan 50 ryhmään. Alkuvuodesta 2014 ryhmäfoorumit tulivat päivityksen myötä takaisin. Uudet ryhmäfoorumit tulivat joillekin pettymyksenä, koska ne toimivat hotellin sisällä, joka tarkoittaa sitä, että niitä ei voi tarkastella, eikä niihin voi myöskään kirjoittaa hotellin aukioloaikojen ulkopuolella.

Ennen käyttäjät pystyivät lataamaan itselleen Habbo-työkalurivin. Työkalurivin avulla käyttäjä pysyi selvillä helposti erilaisista Habbon tapahtumista ja uutisista, vaikka ei olekaan kirjautunut sisään palveluun. Työkalurivin avulla näki helposti omat kaverit, viestit ja ryhmät. Nykyään tämäkin ominaisuus on poistettu.

Kehityshistoria
---------------

Vuoden 1999 elokuussa Sampo Karjalainen houkutteli Aapo Kyrölää tekemään internet-sivuston Mobiles-nimiselle hip hop -yhtyeelle. Heille muodostui idea hahmo-chatin muotoon puetusta yhtyesivustosta, jossa hahmot liikkuvat diskossa ja baarissa sekä keskustelevat keskenään. Mobiles Disco avattiin vuoden 1999 marraskuussa, jolloin sen käyttäjäkuntaan kuului vain yhtyeen jäsenten tuttavapiiri, joka kuitenkin levitti sanaa suuremmalle yleisölle. Se herätti kiinnostusta muun muassa Brasiliassa.

Vuoden 2000 tammikuussa Mobiles Disco sai jatkoa Radiolinjan sivuilla sijainneesta palkitusta Lumisota-joukkuepelistä, jonka pohjana käytettiin Mobiles Discon koodia. Lumisodassa käyttäjät sopivat keskenään lumisotia ja pelasivat joukkueittain toisiaan vastaan lumisissa maisemissa.

Heti Lumisodan ilmestymisen jälkeen syntyi idea virtuaalihotellista, kun Mobiles Discon käyttäjät kaipailivat yksityisiä huoneita.

### Ensimmäinen hotelli

Elokuussa 2000 Sulake avasi *Hotelli Kultakalan* Egon Kolumbus-portaalilla. Aluksi Kultakala sisälsi kolme yleistä tilaa: Cafe Taivas, Pelihalli ja Malja Bar ja muutaman huonekalusarjan. Käyttäjiä tuli lisää tasaista tahtia, muun muassa televisiomainoksen kautta. Ensimmäinen kansainvälinen versio lanseerattiin Englannissa alkuvuodesta 2001 ja samalla tuotteen nimi vaihtui Habboksi. Suomen hotelliin jäi vielä pitkäksi aikaa lisänimi *Kultakala*. Kultakalan tuleminen tyhjensi Mobiles Discon kokonaan ja se suljettiin käyttäjien ulottumattomiin runsas vuosi Kultakalan ilmestymisen jälkeen syksyllä 2001.  Myös Lumisota katosi vuoden 2002 loppupuolella. Vuoden 2006 loppupuolella Lumisota palasi uudistettuna versiona, mutta poistui jälleen myöhemmin. Joulukuussa 2011 Lumisota julkaistiin jälleen uudestaan, Kunnes vuonna 2014 Habbon pelit-osio suljettiin ja Lumisota sen mukana.

Sponsorointi
------------

Laulaja ja näyttelijä Miley Cyrus saapui tuomaroimaan palvelussa järjestettyä muotikilpailua.
Koska Habbo on suunnattu nuorille, se houkuttelee usein erilaisia yhteisöjä ja yrityksiä markkinointiyhteistyöhön. Habbossa ovat vierailleet myös useat julkisuuden henkilöt, kuten Jason Derülo, Tokio Hotel, Duudsonit. Gorillaz, Puhuva kone, Elastinen ja Teräs­betonin jäsenet. Vuonna 2007 palvelussa järjestettiin kansainvälinen *Habbowood Digital Movie Awards* -elokuvantekokilpailu, jonka päävoittona oli kahden hengen matka Hollywoodiin. Muutama vuosi sitten FremantleMedia ja Sulake solmivat yhteistyösopimuksen, joka toi *American Idolin* osaksi virtuaalimaailmaa erilaisten tapahtumien, huoneiden, kilpailujen ja julkkisvierailujen muodossa. Alkuvuodesta 2010 palvelussa järjestettiin maailmanlaajuinen *Habbo Runway* -kampanja, jonka päätuomarina toimi laulaja ja näyttelijä Miley Cyrus.

Nykyiset hotellit
-----------------

Vuonna 2015 on toiminnassa 8 kielikohtaista hotellia, jotka on suunnattu 32:n maan käyttäjäkunnalle.

| Maa | URL | Avauspäivä | Huomautukset |
| --- | --- | --- | --- |
|  Suomi | habbo.fi | Elokuu 2000 |  |
|  Espanja | habbo.es | Syyskuu 2003 |  |
|  Italia | habbo.it | Marraskuu 2003 |  |
|  Alankomaat | habbo.nl | Helmikuu 2004 |  |
|  Saksa | habbo.de | Maaliskuu 2004 |  |
|  Yhdysvallat | habbo.com | Syyskuu 2004 |  |
|  Ranska | habbo.fr | Marraskuu 2004 |  |
|  Brasilia | habbo.com.br | Helmikuu 2006 |  |
|  Turkki | habbo.com.tr | Heinäkuu 2012 |  |

Suljetut hotellit
-----------------

| Maa | URL | Avauspäivä | Sulkemispäivä | Huomautukset |
| --- | --- | --- | --- | --- |
|  Iso-Britannia | habbo.co.uk | Tammikuu 2001 | Kesäkuu 2010 | (linkittyi engl. kieliseen Habboon yhdistämisen vuoksi) |
|  Sveitsi | habbo.ch | Elokuu 2001 | Lokakuu 2010 | (linkittyi saksankieliseen Habboon yhdistämisen vuoksi) |
|  Japani | habbo.jp | Helmikuu 2003 | Huhtikuu 2009 |  |
|  Ruotsi | habbo.se | Joulukuu 2003 | Huhtikuu 2015 | Suljettu vähäisen kävijämäärän vuoksi. |
|  Kanada | habbo.ca | Kesäkuu 2004 | Toukokuu 2010 |  (linkittyi engl. kieliseen Habboon yhdistymisen vuoksi) |
|  Norja | habbo.no | Kesäkuu 2004 | Huhtikuu 2015 | Suljettu vähäisen kävijämäärän vuoksi. |
|  Yhdysvallat | habbo.com | Syyskuu 2004 | Kesäkuu 2010 | (linkittyi engl. kieliseen Habboon yhdistämisen vuoksi) |
|  Australia | habbo.com.au | Marraskuu 2004 | Kesäkuu 2010 | (linkittyi engl. kieliseen Habboon yhdistämisen vuoksi) |
|  Singapore | habbo.com.sg | Joulukuu 2004 | Kesäkuu 2010 |  (linkittyi engl. kieliseen Habboon yhdistymisen vuoksi) |
|  Tanska | habbo.dk | Joulukuu 2004 | Huhtikuu 2015 | Suljettu vähäisen kävijämäärän vuoksi. |
|  Portugali | habbo.pt | Maaliskuu 2006 | Kesäkuu 2010 | (linkittyi brasiliankieliseen Habboon yhdistämisen vuoksi) |
|  Kiina | habbo.cn | Heinäkuu 2006 | Elokuu 2007 | (Suljettu/konkurssi) |
|  Venäjä | habbo.ru | Syyskuu 2007 | Helmikuu 2009 |  |
|

Kiistanalaisuus
---------------

Habboa on kritisoitu useaan otteeseen siitä, ettei se ole ottanut tarpeeksi vastuuta lasten rahankäytöstä. Suurimpana ongelmana pidettiin sitä, että lapsi pystyi käyttämään rahaa palveluun rajattomasti, ja vuonna 2004 kuluttaja-asiamies vaati palvelun ylläpitäjiä asettamaan kymmenen euron rajan viikoittaisille ostoksille. Tämä raja asetettiin vain kännykällä tehtäville kolikko-ostoksille. Samalla palveluun asetettiin myös pakollinen 10 vuoden ikäraja. Nykyään ikäraja on 13 vuotta suomenkielisessä palvelussa, mutta voi vaihdella maittain.

Toinen kritiikkiä aiheuttanut asia ovat palvelussa esiintyvät huijarit, jotka hankkivat käyttäjien salasanoja ja vievät heidän virtuaalisen omaisuutensa. Huijaamista on pyritty estämään varoittamalla niistä palvelun sivuilla sekä tekemällä pieniä huijaamisia estäviä muutoksia käyttöliittymään. Tapauksissa joissa moderaattori kykenee selvittämään huijauksen, huijari saa palveluun porttikiellon, eikä hänellä ole tietyn ajanjakson aikana mahdollisuutta astua sisään.

Habboa on saanut myös erityisesti iäkkäimmiltä käyttäjiltään kritiikkiä monista viime aikoina tehdyistä uudistuksista, muun muassa aukioloajoista ja uusista pikseli- ja yksityisviestijärjestelmistä. Asian ajamiseksi Habboon on tehty jopa useita ryhmiä, joissa vastustetaan uudistuksia.

Suomalaisen ylikonstaapeli Marko "Fobba" Forssin mukaan parin viimeisen vuoden aikana on Suomessa tehty lähes sata rikosilmoitusta Habbon tavaravarkauksista. Forssin mukaan tällaisissa tapauksissa on käytetty yleensä rikosnimikkeitä tietomurto, näpistys, lievä petos ja lievä luvaton käyttö.

Marraskuussa 2007 pidätettiin 17-vuotias hollantilaispoika 4 000 euron arvoisten virtuaalihuonekalujen varastamisesta. Poliisi kuulusteli myös neljää 15-vuotiasta poikaa, joiden epäiltiin auttaneen poikaa varastamaan tavaroita.

Kesäkuussa 2010 Habbossa tehtiin bittihuonekaluvarkaus, jonka digitaalisen materiaalin arvo oli noin tuhat euroa. Varkauden uhreja oli lähes 400.

Kouvolan hovioikeus linjasi keväällä 2011, ettei Habbo-huonekalujen varastaminen ole varkausrikos. Virtuaalisia huonekaluja ei voida pitää irtaimena omaisuutena, vaan ne ovat aineetonta omaisuutta, jolla on taloudellista arvoa. Aineettomien varojen oikeudeton siirtäminen omalle tilille voisi tulla rangaistavaksi olosuhteista riippuen joko petoksena tai kavalluksena.

Toukokuussa 2011 Ruotsin kuluttaja-asiamies ilmoitti haastavansa oikeuteen internetissä toimivat Habbon ja Stardollin. Viranomainen haluaa asettaa rajat sille, mitä tämän tyyppisille nettikohtauspaikoille sallitaan ja mitä ei.

Helmikuussa 2012 Sulake aloitti laajat YT-neuvottelut ja vähensi huomattavasti työntekijöidensä määrää. Sen seurauksena Habboa on kritisoitu muun muassa huonosta kieliopista Habbon oman twitter-kanavan sivuilla. Myös Hotellissa olevat ilmoitukset ja erilaiset kilpailut ovat herättäneet närästystä yhteisön joukossa huonon kieliopin tai riittämättömyyden vuoksi. Entinen toimitusjohtaja Paul LaFontaine totesi *ettei Sulakkeella ole tarpeeksi henkilöitä tekemään asioita joista pidätte*. *lähde?*

Kesäkuussa 2012 Channel4:n uutisoitua pedofiliasta Habbossa, kaikki hotellin keskustelut suljettiin viikoksi, jonka seurauksena käyttäjämäärät romahtivat. Varsinkin Suomen Habbon kävijät siirtyivät suurimmilta osin ns. retroiksi kutsuttuihin hotelleihin, jotka ovat melkein suora kopio aidosta Habbosta, mutta versio voi olla vanhempi ja ne eivät välttämättä ole yhtä turvallisia kuin Habbo. Retrot ovat laittomia kopioita Habbosta, jotka käyttävät ilman lupaa tekijänoikeudella suojattua materiaalia, kuten grafiikkaa, dataa ja tunkeutuvat Sulakkeen järjestelmiin luvattomasti. Sulakkeen entinen toimitusjohtaja Paul LaFontaine päivitti Twitter-tiliinsä Habbon uusia toimintoja taatakseen käyttäjien turvallisuuden Hotellissa. Sulakkeen Habbo Blogiin lisättiin kesäkuun 2012 aikana useita kirjoituksia, jotka on käännetty useille kielille. Hiljennyksen vuoksi Habbon henkilökunta lahjoitti aktiivisille käyttäjille muun muassa merkin, jonka voi löytää hahmon infopaneelista klikkaamalla hahmoa, ja ilmaisen viikon Habbo VIP Club - jäsenyyden. *lähde?*
Marraskuussa 2012 Sulake aloitti uudet YT-neuvottelut ja irtisanoi yli 60 työntekijää. Joulukuussa 2012 myös Sulakkeen toimitusjohtaja Paul LaFontaine ilmoitti eroavansa tehtävistään.  

Vuonna 2016 helmikuun alussa käyttäjät alkoivat valittaa uudistuksesta, jossa kolikoiden vaihtaminen käyttäjien välillä muuttui. Uudistus keräsi yli 100 000 twiittiä Twitterissä. Habbon ylläpito kuitenkin kertoi, ettei uudistusta peruta.

Mobiilisovellukset
------------------

Sulake on julkaissut kaksi mobiilipeliä älypuhelimille: kesällä 2011 *Lost Monkey* -pelin ja tammikuussa 2012 *Niko*-pelin. Habbo-hahmot saivat peleistä palkintoja ja etuja, joita pystyi käyttämään Habbossa. Habbo sulki vuonna 2014 Niko ja Lost Monkey -pelit. Huhtikuussa 2014 Sulake ilmoitti avaavansa Habbosta mobiiliversion iPadille. Loppuvuodesta 2014 iPhone-sovellus ilmestyi ja Android-sovellus puolestaan huhtikuun ensimmäisenä päivänä vuonna 2015.
Vuonna 2018 Sulake julkaisi **Hotel Hideaway** -mobiilipelin.

Lähteet
-------

1. ↑  habbo.fi *similarweb.com*. Viitattu 25.6.2022. (englanniksi)
2. ↑  Kenelle Habbo Hotelli on tarkoitettu? habbo.fi.  Arkistoitu 4.10.2013. Viitattu 24.8.2011.
3. ↑  Contact *Sulake*. Viitattu 23.1.2020.
4. 1 2  Habbo Hotel - Where else? (Arkistoitu) *Sulake.com*.  Toukokuu 2010.  Arkistoitu 11.8.2010. Viitattu 8. heinäkuuta 2010. (englanniksi)
5. ↑  Habbo Hotel Hits 200 Million Registrations (Arkistoitu)  20.1.2011. Sulake.  Arkistoitu 17.10.2011. Viitattu 10.5.2011. (englanniksi)
6. ↑  Reinikainen, Pauli: Varas vei huonekalut Habbo-huoneesta *Iltalehti*.  Torstai 19.3.2009.  Arkistoitu 13.4.2010. Viitattu 8.7.2010.
7. ↑  Habbon aukioloajat muuttuvat *habbo.fi*.  14. helmikuuta 2011. Viitattu 1. maaliskuuta 2011.
8. ↑
9. 1 2  Rantakokko, Mika: SULAKE (.pdf) *Sosiaalisten yhteisöpalveluiden arviointi*.  Helmikuu 2010. Euroopan unioni. Viitattu 12.5.2011.
10. ↑  Mikä on Habbo Hotel? *Habbo.fi Asiakastuki*.  Arkistoitu 16.8.2016. Viitattu 22.7.2016.
11. ↑  Elisa nousi ryvettyneen Sulakkeen isännäksi. Taloussanomat 7.2.2013.
12. ↑  Usein kysytyt kysymykset (Apua Flash Playerin asentamiseen) *habbo.fi*. Viitattu 11.5.2011.
13. ↑  Tekniset kysymykset *habbo.fi*.  22.12.2010.  Arkistoitu 3.12.2013. Viitattu 11.5.2011.
14. ↑  Usein kysytyt kysymykset (Mikä on Habbo Messenger?) *habbo.fi*. Viitattu 11.5.2011.
15. ↑  Usein kysytyt kysymykset (Miten Navigaattori toimii?) *habbo.fi*. Viitattu 11.5.2011.
16. ↑  Usein kysytyt kysymykset *habbo.fi*. Viitattu 11.5.2011.
17. ↑  Habbo uudistuu pian mittavasti *habbo.fi*.  15.5.2009. Viitattu 11.5.2011.
18. ↑  Habbo Beta aukeaa pian *habbo.fi*.  3.6.2009. Viitattu 11.5.2011.
19. ↑  Kuka on botti, kuka ei... *habbo.fi*.  13.10.2009. Viitattu 11.5.2011.
20. 1 2  Usein kysytyt kysymykset (Voinko päästä töihin hotellin julkisiin tiloihin?) *habbo.fi*. Viitattu 11.5.2011.
21. ↑  Pelaa nyt ilmaiseksi *habbo.fi*.  30.7.2008. Viitattu 11.5.2011.
22. ↑  Battleball: Rebound! - peliohjeet *Angelfire*.  Arkistoitu 3.12.2013. Viitattu 12.5.2011.
23. ↑  SnowStorm - Lumisota *Angelfire*.  Arkistoitu 3.12.2013. Viitattu 12.5.2011.
24. 1 2  Pellehyppyt ilmaisia *habbo.fi*.  14.5.2009. Viitattu 11.5.2011.
25. ↑  Peelopaalu *Angelfire*.  Arkistoitu 3.12.2013. Viitattu 12.5.2011.
26. ↑  Habbo-ryhmä: Uusi Habbo *habbo.fi*. Viitattu 11.5.2011.
27. 1 2  Snowstorm on täällä - valmistaudu lumipesuun! *Habbo.fi*.  15.12.2011. Viitattu 26.12.2011.
28. ↑  Megalomaaniset sisustajat *Habbo Hotel*.  6.6.2011. Viitattu 11.6.2011.
29. ↑  HUBUBUSSIN OPAS *Elämä on parasta huumetta*.  Arkistoitu 3.12.2013. Viitattu 11.5.2011.
30. ↑  Habbo-ryhmä: EOPH *Habbo.fi*. Viitattu 10.5.2011.
31. ↑  Usein kysytyt kysymykset *habbo.fi*. Viitattu 11.5.2011.
32. ↑
33. ↑   (Arkistoitu – Internet Archive)
34. ↑  Usein kysytyt kysymykset (Miten voin siirtää tapetit, lattian värin tai maiseman toiseen huoneeseen?) *habbo.fi*. Viitattu 11.5.2011.
35. ↑  Mitä voin tehdä jos joku kiusaa minua? *habbo.fi*.  17.11.2010.  Arkistoitu 3.12.2013. Viitattu 11.5.2011.
36. ↑  Usein kysytyt kysymykset (Pelaa turvallisesti yksityishuoneissa) *habbo.fi*. Viitattu 11.5.2011.
37. ↑  Lemmikit *habbo.fi*.  24.2.2011.  Arkistoitu 3.12.2013. Viitattu 11.5.2011.
38. ↑  Sulake: Onko Habbo maksullinen? *Habbo*.  Arkistoitu 3.12.2013. Viitattu 10.5.2011.
39. 1 2  Ostotavat Sulake. Viitattu 10.5.2011.
40. ↑  Mainos: Pikkurahalla Habbo-seteleitä *Habbo*.  2.2.2009. Sulake. Viitattu 10.5.2011.
41. ↑  Sulake: Miten voin siirtää kolikkoja toiselle hahmolle? *Habbo*.  Arkistoitu 3.12.2013. Viitattu 10.5.2011.
42. 1 2  Sulake: Liity Habbo Clubiin *Habbo*. Viitattu 10.5.2011.
43. ↑  Mikä on Habbo Club? *habbo.fi*.  13.8.2010. Viitattu 11.5.2011. [vanhentunut linkki]
44. ↑  Habbo Club on nyt VIP *habbo.fi*.  13.4.2010. Viitattu 30.4.2011.
45. ↑  Mikä on VIP Habbo Club? *habbo.fi*.  13.8.2010. Viitattu 11.5.2011. [vanhentunut linkki]
46. ↑  Mullista habboilu Pikseleillä *habbo.fi*.  5.12.2008. Viitattu 30.4.2011.
47. ↑  Mitä ovat pikselit? *habbo.fi*.  17.11.2011. Viitattu 11.5.2011. [vanhentunut linkki]
48. ↑  Ansaitse pikseleitä ja pidä hauskaa! *habbo.fi*. Viitattu 30.4.2011.
49. 1 2 3 4 5 6  Sulake: Onko Habbo Hotel turvallinen paikka? *Habbo*.  12.11.2010.  Arkistoitu 3.12.2013. Viitattu 10.5.2011.
50. ↑  Hei, hei, höpö! *habbo.fi*.  27.1.2011. Viitattu 30.4.2011.
51. ↑  Habbo Gallupin tulokset: kiroileminen *habbo.fi*.  20.7.2009. Viitattu 30.4.2011.
52. 1 2  Uudistuneet kotisivut *Habbo.fi*.  22.11.2007. Viitattu 11.5.2011.
53. 1 2  Usein kysytyt kysymykset *habbo.fi*. Viitattu 11.5.2011.
54. 1 2  Usein kysytyt kysymykset *habbo.fi*. Viitattu 11.5.2011.
55. 1 2  Usein kysytyt kysymykset (Millaisia oikeuksia ryhmän jäsenillä voi olla?) *habbo.fi*. Viitattu 11.5.2011.
56. ↑  Usein kysytyt kysymykset (Miksi en voi liittyä ryhmään?) *habbo.fi*. Viitattu 11.5.2011.
57. ↑  Esittelyssä Habbo Toolbar *habbo.fi*.  22.8.2008. Viitattu 30.4.2011.
58. ↑  Habbo Toolbar - kysymykset *habbo.fi*.  27.9.2010. Viitattu 11.5.2011. [vanhentunut linkki]
59. 1 2 3 4 5 6  Virtuaalimaailmojen luoja Sampo Karjalainen *apu.fi*.  19.2.2005. Viitattu 11.5.2011. [vanhentunut linkki]
60. ↑  Mobiles Disco
61. ↑  Ryhmä: Julkkisvierailut *habbo.fi*.  1.5.2011. Viitattu 1.5.2011.
62. ↑  Jason Derülo is coming to Habbo US *habbo.com*.  21.2.2010. Viitattu 1.5.2011. (englanniksi)
63. ↑  Tokio Hotel is Returning to Habbo! *habbo.com*.  26.9.2009. Viitattu 1.5.2011. (englanniksi)
64. ↑  Duudsonien Jukka & Jarppi visiitillä tänään *habbo.fi*.  13.1.2011. Viitattu 1.5.2011.
65. ↑  Habbolaiset kisaavat taas pääsystä Hollywoodiin *Digitoday*.  4.9.2007. Viitattu 12.5.2011.
66. ↑  American Idol Habbo-virtuaalimaailmaan Yhdysvalloissa *epressi.com*.  15.01.2009 14:02. Viitattu 1.5.2011.
67. ↑  American Idol *habbo.com*.  21.1.2009. Viitattu 1.5.2011. (englanniksi)
68. ↑  Teinitähti Miley Cyrus Habbo Runwayn päätuomariksi *stara.fi*.  24.4.2010. Viitattu 1.5.2011.
69. 1 2  Habbo Hotelin pelisäännöt muuttuivat kuluttaja-asiamiehen käskystä *Sektori*.  6.5.2004.  Arkistoitu 13.2.2011. Viitattu 11.5.2011.
70. ↑   (Arkistoitu – Internet Archive)
71. ↑  Marko "Fobba" Forss: Yksityisyydensuoja netissä *poliisilehti.fi*. Suomen poliisi. Viitattu 30.4.2011.
72. ↑  Hollannin poliisi pidätti Habbo Hotel -varkaan Keskisuomalainen. Viitattu 15.11.2007. [vanhentunut linkki]
73. ↑  Hollannin poliisi pidätti Habbo Hotel -varkaan Reuters. Viitattu 1.12.2008.
74. ↑  Sektori.com - Virtuaalivarkaita Habbo Hotelissa (Arkistoitu – Internet Archive) Viitattu 3. kesäkuuta 2010.
75. ↑  Lehto, Tero: Hovioikeus: Habbo-huonekalun vieminen ei ole varkaus *Tietokone*.  20.3.2011.  Arkistoitu 26.5.2011. Viitattu 12.5.2011.
76. ↑  KOUVOLAN HOVIOIKEUDEN TUOMIO Tuomioistuin.  Arkistoitu 10.9.2011. Viitattu 12.5.2011.
77. ↑  Sulakkeen Habbo Hotel haastettu oikeuteen Ruotsissa *Kauppalehti*.  25.5.2011.  Arkistoitu 16.8.2011. Viitattu 25.5.2011.
78. ↑   (Arkistoitu – Internet Archive)
79. ↑
80. ↑
81. ↑  Antin, Niko: Habbo Hotel tarjoaa ilmaisen apinan iOS-pelaajille *macmaa.com*.  29.7.2011. Viitattu 29.7.2011.
82. ↑  Lost Monkey! *habbo.fi*.  28.7.2011. Viitattu 29.7.2011.
83. ↑  Vaalisto, Heidi: Niko pelastaa kaapatut kaverit Habbo Hotelin pelissä *It-viikko*.  19.1.2012. Viitattu 23.1.2012.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Habbo**.
* Habbo
* Sulake Corporation Oy
* Lista Habbon kieliversioista Sulakkeen verkkosivuilla